b'\n_START_ARTICLE_\nJanez \xc5\xbdmavc (gradbeni in\xc5\xbeenir)\n_START_SECTION_\n\xc5\xbdivljenje in delo\n_START_PARAGRAPH_\nJanez \xc5\xbdmavc se je o\xc4\x8detu Franju, trgovskemu poslovodju, in mami Olgi, u\xc4\x8diteljici, rodil kot drugi od treh otrok. Prva tri leta osnovne \xc5\xa1ole je obiskoval v Gornjem Gradu. V letih 1942\xe2\x80\x931945 je bil v tabori\xc5\xa1\xc4\x8du Kastl pri Ambergu v Nem\xc4\x8diji. Po vrnitvi je dokon\xc4\x8dal najprej ni\xc5\xbejo gimnazijo in nato leta 1951 gimnazijo v Celju. Na Fakulteti za arhitekturo, gradbeni\xc5\xa1tvo in geodezijo v Ljubljani v Ljubljani je \xc5\xa1tudiral gradbeni\xc5\xa1tvo in leta 1959 diplomiral. Leta 1980 je doktoriral z disertacijo Kriteriji za kvantitativno vrednotenje karakteristi\xc4\x8dnih lastnosti sodobnih vozi\xc5\xa1\xc4\x8d._NEWLINE_V \xc4\x8dasu srednje\xc5\xa1olskega in \xc5\xa1tudijskega izobra\xc5\xbeevanja se je redno udele\xc5\xbeeval mladinskih delovnih akcij: cesta Lu\xc4\x8de \xe2\x80\x93 \xc4\x8crna na Koro\xc5\xa1kem 1947, izgradnja Nove Gorice 1948, avtocesta bratstva in enotnosti (\xc5\xbdupanja 1949, kamnolom Kokra 1950), \xc5\xbeelezni\xc5\xa1ka proga Doboj \xe2\x80\x93 Banja Luka 1951, mesto Ljubljana 1952.  _NEWLINE_Po \xc5\xa1tudiju je bil kratek \xc4\x8das zaposlen na Hidrometeorolo\xc5\xa1kem zavodu v Ljubljani, od jeseni 1960 pa na Upravi za ceste Ljudske Republike Slovenije \xe2\x80\x93 tehni\xc4\x8dna sekcija v Celju (kasneje Cestno podjetje). Od leta 1966 je bil raziskovalec na Zavodu za raziskavo materiala in konstrukcij v Ljubljani. Od leta 1975 je bil v slu\xc5\xbebi pri strokovni slu\xc5\xbebi Republi\xc5\xa1ke skupnosti za ceste v Ljubljani, kjer je bil v sektorju za novogradnje vodja sektorja za kakovost. Po reorganizaciji cestnega gospodarstva leta 1983 je postal vodja razvojno-tehni\xc4\x8dnega oddelka pri Delovni skupnosti skupnih slu\xc5\xbeb Zdru\xc5\xbeenih cestnih podjetjih Slovenije \xe2\x80\x93 Cestni in\xc5\xbeeniring. Po ponovni reorganizaciji je delal na Direkciji RS za ceste kot vodja sektorja za tehnologijo in kakovost. Po ustanovitvi Dru\xc5\xbebe za dr\xc5\xbeavne ceste leta 1993 in preimenovanju te v Dru\xc5\xbebo za dr\xc5\xbeavne ceste, svetovanje in in\xc5\xbeeniring je tam vodil sektor za tehnologijo in kakovost. Upokojil se je leta 1998._NEWLINE_Na Fakulteti za arhitekturo, gradbeni\xc5\xa1tvo in geodezijo (FAGG) je bil sprva (v \xc5\xa1tudijskem letu 1975/76) honorarni predavatelj; predaval je projektiranje in gradnjo cest. Leta 1976 sta po reorganizaciji (Zakon o zdru\xc5\xbeenem delu, UL SFRJ 53/76) nastali dve samostojni pravni enoti: VTOZD Arhitektura in VTOZD Gradbeni\xc5\xa1tvo in geodezija (VTOZD GG). Tako je delo nadaljeval kot predavatelj na Fakulteti za gradbeni\xc5\xa1tvo in geodezijo (FGG), kjer je pou\xc4\x8deval predmet projektiranje in gradnja cest. V letih 1980\xe2\x80\x931985 je bil izredni, nato pa do 2012 redni profesor._NEWLINE_Strokovno se je 1967 izpopolnjeval na Finskem, leta 1969 pa osem mesecev v Nem\xc4\x8diji, Belgiji, na Danskem, Nizozemskem, \xc5\xa0vedskem in v \xc5\xa0vici) ter v letih 1974\xe2\x80\x931976 v Zvezni Republiki Nem\xc4\x8diji in \xc5\xa0vici. Aktivno se je udele\xc5\xbeil mnogih kongresov in zborovanj v Jugoslaviji in tujini. Te\xc5\xbei\xc5\xa1\xc4\x8de njegove dejavnosti je bil \xc5\xa1tudij razvoja in regulative projektiranja ter grajenja in vzdr\xc5\xbeevanja vozi\xc5\xa1\xc4\x8dnih konstrukcij._NEWLINE_Je predsednik Dru\xc5\xa1tva tabori\xc5\xa1\xc4\x8dnikov - ukradeni otroci.\n_START_SECTION_\nPomembnej\xc5\xa1a dela\n_START_PARAGRAPH_\nPoleg preko sto strokovnih \xc4\x8dlankov in referatov objavljenih v razli\xc4\x8dnih doma\xc4\x8dih in tujih strokovnih glasilih in zbornikih je Janez \xc5\xbdmavc avtor ali soavtor naslednjih pomembnej\xc5\xa1ih del:'